АҞӘА, жәабран 15 – Sputnik, Илана Амқәабԥҳа. Авольтҳаракцәаҳәа "Аҽгәара" аремонт хәажәкырамзазы иалагар ҟалоит ҳәа лҳәеит Аԥсны аԥыза-министр ихаҭыԥуаҩ, аекономика аминистр Кристина Озганԥҳа абрифинг аҿы.
Озганԥҳа еиҭалҳәеит Москва лыҟазаара аҳәаақәа ирҭагӡаны раԥхьатәи аусутә еиԥылара Урыстәыла аенергетика аминистр ихаҭыԥуаҩ Евгени Грабчаки лареи ишымҩаԥыргаз, ишалацәажәаз "Аҽгәара" аремонт азура.
"Ҳара авольтҳаракцәаҳәа "Аҽгәара" аремонт мҩаԥаагоит ЕгрыГЕС аремонт азураан, уи атехникатә ԥҟарала еиҳа иманшәалоуп. Убри инадҳәаланы аиҿкааратә уснагӡатәқәа мҩаԥгатәуп. Урыстәыла аенергетика аминистрра ацхыраара ҳнаҭоит иахәҭоу аматериалқәа раахәаразы, асиа еиҿнакаауеит "Амшынеиқәафымцамч", - лҳәоит Озганԥҳа.
Лара лажәақәа рыла, аматериалқәа рсиа заанаҵы аус аднаулеит урыстәылатәи аилахәыра "Россеть".
"Аиқәшаҳаҭрақәа рҳәаақәа ирҭагӡаны ҳазыԥшуп иаахәоу аматериалқәа хәажәкырамзазы раара, мызки бжаки рыла иахәҭоу аусурақәа мҩаԥгахарц азы. Ҳара уажәы Аинвестпрограмма акорректировка азааулоит", - ҳәа лҳәоит Озганԥҳа.
Ацәаҳәақәа рыԥсахра, ишәарҭоу ашьаҟақәа рыԥсахра уҳәа мҩаԥыргалоит "Амшынеиқәафымцамч" аусзуҩцәа.
Аԥсны аԥыза-министр ихаҭыԥуаҩ, аекономика аминистр Кристина Озганԥҳа Москва диԥылеит Урыстәыла аенергетика аминистр ихаҭыԥуаҩ Евгени Грабчак.
Иара убас шәаԥхьар ҟалоит: